《爱民堂为涪陵卢使君题》
明代·沈继祖

我来盛山郡，从公岁及朞。
公之字鳏寡，乳保于婴儿。
公去再改岁，所去尤见思。
至今盛山民，敬奉卢公祠。
借留既不遂，涪江移州麾。
两地虽少异，所爱则均施。
去秋少城役，与公同试闱。
把臂道畴昔，耿耿青灯期。
对床风雨夜，夜语惊闻鸡。
日有文字乐，唱酬多新诗。
讫事遍游览，扁舟更同归。
涪陵五日留，民物何熙熙。
道中行歌者，拍手童稚嬉。
终岁闾里间，不闻吏卒追。
皆曰贤太守，父母其忍欺。
政成多休暇，百废举无遗。
美哉轮奂新，有堂崇故基。
名堂形至意，爱民真天资。
同时王别驾，誉处出一辞。
醉余书榜字，银钩照江湄。
有客涪陵来，称颂世所稀。
坐想觞咏乐，形留而神驰。
愿同争湛辈，记名千载垂。
惟公甚盛德，岂待于发挥。
当闻卜式语，治民适其宜。
辟如牧羊者，败群当去之。
雪霜与雨露，天以成四时。
威克与刚克，要不伤于慈。
公蕴经纶妙，未易坐井窥。
因诗赞一二，以诏来者知。

作者简介：[明]字公绳，后以字行，更字宜孙，万历（一五七三－一六二o）时吴郡（今江苏苏州）人。作山水，溪山宛转，林木森郁，尝为蔡亏父写诘摩诗意图。写闺阁中人，亦有态。《画史会要、明画录》。